Tota aguesta cavalaria, damb es sabres desgainadi, damb es flotants banderins, autrejant ath vent es ressons des trompetes, formada en colomna per divisions, baishèc damb un madeish movement, e coma un solet òme, damb era precision d’un boçon de bronze que daurís ua clatenera, eth ticolet dera Bèra-Alliança; se calèc en fonzal temible a on auien queigut ja tanti òmes, despareishec entre es bromes de hum; dempús, gessec d’aguesta ombra, tornèc a campar per aute costa dera val, tostemp compacta e amassada, e gessec a tròt long, trauessant ua broma de metralha que ploiguie sus era, era espaventosa penent de hanga dera planhèra de Mont- Saint-Jean.